Svar við bréfum Guðmundar Helga Þórðarsonar læknis Guðmundur Helgi Þórðarson læknir hefur fjallað um hóptryggingarsamning lækna í tveimur greinum í Læknablaðinu og beint fyrirspurnum til stjórnar af því tilefni . Um hóptryggingu lækna má almennt segja í byrjun að LÍ hafi í fjölda ára greitt félagsmönnum leið að góðum tryggingum á hagstæðari kjörum en almennt bjóðast á almennum markaði . Markmið félagsins hafa verið að ná öflugri vátryggingavernd fyrir félagsmenn sem eftir því leita og um leið hagstæðum iðgjöldum . Félagið annast innheimtu og greiðslu iðgjaldanna sem leiðir til hagstæðari kjara á iðgjöldum þeirra sem aðild eiga að tryggingunni en ella bjóðast . Var fyrsti samningurinn um hóptryggingu lækna gerður árið 1971 og samið á ný 1986 og aftur 1995 . Á hverjum tíma var skoðað hvaða kostir voru í boði um verð og vátryggingavernd á markaðnum og gengið til samninga um þá skilmála sem þóttu hagstæðastir . Í dag eiga 311 læknar aðild að hóptryggingu lækna og 142 makar lækna . Grunntryggingar í núgildandi samningi eru líftrygging og sjúkra - og slysatrygging . Til viðbótar bjóðast afkomutrygging og líftrygging fyrir maka lækna . Skilmálar eru í öllum aðalatriðum samhljóða skilmálum fyrir sambærilegar einstaklingsbundnar tryggingar á markaðnum meðal annars um áhættuupplýsingar tryggingataka . Þess má þó geta að við endurnýjun hóptryggingarsamningsins 1995 var þeim læknum sem aðild áttu að eldri tryggingu ekki gert að afla nýrra heilsufarsyfirlýsinga vegna nýju tryggingaskilmálanna , sem er almennt skilyrði aðildar að tryggingunni . Vegna fyrirspurnar Guðmundar Helga um hve mörgum hafi verið meinuð aðild að hóptryggingu lækna leitaði ég svara hjá Samlífi . Samkvæmt upplýsingum tryggingafélagsins hafa mjög fáir læknar fengið neitun um aðild að hóptryggingu lækna , - þeir verða taldir á fingrum annarrar handar . Þeir munu vera jafnfáir sem fengið hafa frestun á tryggingu . Samkvæmt starfsmanni Samlífs eru það niðurstöður úr breskum rannsóknum að um 2% umsókna um tryggingavernd sé hafnað af tryggingafélögum og að á um 5 - 7% umsækjenda leggist álag á iðgjöld vegna aðstæðna viðkomandi , tímabundið eða fast . Fyrirspurn Guðmundar Helga um það hvaða áhrif það hefur á tryggingamöguleika lækna að vera meinuð aðild að hóptryggingunni verður að svara á þann veg að faglegt mat sem unnið er hjá tryggingafélögum gefi líklega mjög áþekka niðurstöðu hjá öllum tryggingasölum , að minnsta kosti mat á áhættuþáttum sem tengjast sjúkdómum . Önnur fagfélög munu ekki vera með sambærilegar tryggingar við hóptryggingu lækna . Innan Alþýðusambands Íslands eru örfá félög með hóptryggingar auk trygginga samkvæmt kjarasamningum um slysatryggingu launþega . Tryggingaverndin er mun minni í þeim hóptryggingum en verndin sem felst í hóptryggingarsamningi lækna . Allir félagsmenn viðkomandi félags eru tryggðir og iðgjöldin gjarnan greidd úr sjúkrasjóði félagsins . LÍ á væntanlega kost á því að tryggja alla félagsmenn sína þannig að slaka mætti á kröfum um heilsufarsupplýsingar . Með því yrðu allir læknar í félaginu væntanlega skyldaðir til að greiða iðgjöld fyrir trygginguna og þeir ættu vart neitt val um hvaða tryggingavernd þeir kaupa . Áhætta félagsins í innheimtu iðgjaldanna mundi aukast með tilliti til kostnaðar . Þennan valkost hafa trúnaðarmenn félagsins vafalaust skoðað ítarlega við gerð samninga um tryggingarnar hverju sinni . Eitt fagfélag vísar félagsmönnum á tiltekið vátryggingafélag vegna frjálsra ábyrgðartrygginga sem félagsmennirnir semja síðan við hver fyrir sig . Má geta þess að samkvæmt samningum sjálfstætt starfandi lækna við Tryggingastofnun ríkisins ber læknum að hafa starfsábyrgðartryggingar sem þeir semja um hver fyrir sig við tryggingafélögin . Ástæða getur verið til þess að á vegum LÍ starfi að jafnaði nefnd sem hefur tryggingamál lækna til meðferðar því mikilvægt er að um þessi málefni ríki sátt meðal félagsmanna .